钦定古今图书集成/理学汇编/文学典/第175卷 > 《吴讷文章辩体》 > 《哀诔》
## 钦定古今图书集成/理学汇编/文学典/第175卷 > 《吴讷文章辩体》 > 《哀诔》

按《周礼》太祝作六辞，以通上下亲疏远近，六曰诔。鲁
哀公十六年四月，孔子卒，公诔之曰：“昊天不吊，不慭
遗一老，俾屏予一人以在位，茕茕余在疚。呜呼哀哉！
尼父！”此即所谓诔辞也。郑氏注云：“诔者，累也。累列生
时行迹，读之以作谥。”此唯有辞而无谥，盖唯累其美
行，示己伤悼之情尔。后世有诔辞而无谥者，盖本于
此。又按《文章缘起》，有汉武帝、公孙弘诔，然无其辞。唯
《文选》录曹子建之诔王仲宣，潘安仁之诔杨仲武，盖
皆述其世糸行业，而寓哀伤之意。厥后韩退之之于
欧阳詹，柳子厚之于吕温，则或曰“诔辞”，或曰哀辞，而
名不同。迨宋南丰、东坡诸老所作，则总谓之“哀辞。”大
抵诔则多叙世业，故今率仿魏、晋，以四言为句，《哀辞》
则寓伤悼之情，而有长短句及《楚体》不同焉。